《初发彭城有感寄子瞻》
宋代·苏辙

秋晴卷流潦，古汴日向干。
扁舟久不解，畏此行路难。
此行亦不远，世故方如山。
我持一寸刃，巉绝何由刊。
念昔各年少，松筠閟南轩。
闭门书史丛，开口治乱根。
文章风云起，胸胆渤澥宽。
不知身安危，俯仰道所存。
横流一倾溃，万类争崩奔。
孔融汉儒者，本自轻曹瞒。
誓将贫贱身，一悟世俗昏。
岂意十年内，日夜增涛澜。
生民竟憔悴，游宦岂复安。
水深水益热，人知蹈忧患，甄丰且自叛，刘歆苟盘桓。
而况我与兄，饱食顾依然。
上愿天地仁，止此祸乱源。
岁月一徂逝，尚能反丘园。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。